СИБИРАЛДАСА КАГЪАТ
ГIенекке гIадамал,хабар бицинин
Хабарго тIагIарал сибирилазул
Хал гьабе кьерилилал,къиса рикIкIинин
Гьаниб нижей бугеб къварилъи бицун
Сибирь бугебилан рагIун букIана
Бералда бихьизе къотIи батана
Къваридаб жоилан,бицун букIана
Къоилъ данде кваназе,хъван батана
Росдал магъущзаби ахIдезе тIамун
БахIарав херав чи нахъе течIого
Хехго рахъаилан годекIанире
КIалдиб гьоцIо хъван,гьуинаб бицун
Гьаризе ругилан,гуккунги рачун,
Ккун кодоре кьуна гьел наибзабаз
ГьедигIанго хехго ниж кколел лъани
Божа бокьаразул квер босилаан
КватIичIого рехе,ритIе бицани,
Лъабго рагIиги хъван кагъат телаан
ГIодобе гъунайги,доб тIитIигьарагI
ТIоцебе кварида кверал рухьараб
Какие щогеги доб росдал лъар
КигIан къечаниги,гьекъезе течIеб
Гьенисанги рачана гъоре Гъунире
Гъуниб хъаладухъе ниж щвараб мехалъ
Бадиб тубадана,кIалал гьикъана
Гьенибго нижеда гьикъарал кIалал
Хабалъ рукьбуздаги кIочон теларо
Гьел сардаз нижеда бихьараб къечей
Бихьизе рес гьечIо,чIаго ругезда
Гьеб къварилъиялда ниж ругеб мехалъ
Нижеда рагIана цо квешаб хабар
Хадур хъизамалги хъамулелилан
Гьеб хабарги рагIун сагIат балелде
Цере-цере руго херал руччаби
ХIалуци-къварилъи рекIелъе биччан
Хаду-хадур руго гIисинал лъимал
Викъи-цIикIиялда жал гIодулаго
Гъоркьги рекарал нижер мугъзазда
Маххул гьирал рана хъизамал щвейдал
ВачIунев вихьула чIваяв помошник
КIалдиб папиросгун,кодоб къаламгун
Къвалакь даптарал ккун,цебе стол лъун
Цо-цояв вачана,кверал рухьуна
Къокъав ГIисакъилас лъазе гьабуна
Метер рогьалилъ нуж ине ругилан
Радакьго къачIаян нужерго гьирал
Радалго хех рахъун гьирал къачIана
Гъуниб хъала бахун дорехун щвейдал
Рорхатал мугIрузде кверал хьвагIана
Гъваридал кIкIалазде тIагърал рахъана
Нижги унел руго,нуж толел руго
Нужее къо мех лъикI гьанжеин абун
Гьениса рачана Москваялъуре
Москва гIадаб шагьар кибго батичIо
Бусурбан чиясда базе кIолареб
КIикъого килиса жанибги бугеб
Квенилан бачIана чIегIераб сухари
Нижеца квинарин кодоб босичIо
Нижей бакьан гурин,кьурун руссана
КваначIого ана кIиго-лъабго къо
Гьанже нижей буго къоилъ буго кIи-кIи шагьи
Нижеца ретIулеб ретIел бихьани
Зодихъе нухъаги махIрумлъун ккела
ХIатIазда ретIулел хьитал рихьани
Ралъдалъ ругел ччугIби гIодун рачIина
ЧIухIунги рукIинчIо ниж дуниялалда
ЧIухIун кколел руго ниж Сибирь гьаризе
ХIинкъунги кIалъачIо ниж инсул росулъ
ТIад вугев генерал тIаса восаги
ТIун гIодобе айги ниж ругеб туснахъ
Гъогъол гIорал щваги Сибиралде
Чанги ниж гIадазул керен турараб
Меседил цIад байги Гъуниб магIарде
ГIаибал гьечIого туснахъ гьарурал
ЦIадал чабах байги боярззабазде
Жаниса гьинал ракI туризабурал
Нижеда ватарав лъикIав цо бояр
Амман Аллагь-Бечед нилъейго тезе
Бусурманги гьавун наиблъи кьезе
КIудиял аскаразул кверщел батизе
Цо нижго гIадинал хвасар гьаризе
Сверун накъиш бугеб хъахIаб дир хIужра
Унго бухIанадай багIараб цIадуд
ЦIалулаго тарал берцинал тIахьал
ТIутIунцин рачIодай хIакимзабаз